علم السیاست
علم السیاست
/یازار: حامید مورسلی
خئیلَک قدیم چاغلاردا، دین و شریعت درسی اوخویان بیر طلبه (موللا) واریمیش. بو طلبه نئچه ایل فقه درسی اوخویاندان سونرا درسینی بیتیردییی علمیه حوزهدن چیخماق ایستهیَر. چوخ گنج و تام ایدهآلیست بیریسی اولدوغو اوچون اؤز بوینوندا آغیر یوکلری حیس ائدیردی. او بئله ظن ائدیردی اونسوز ائشیکده فیسق و فساد دونیانی بورویهجک دیر. داها دؤزومو قورتارمیشدیر. اؤزونو علمیه حوزهیه سیغیشدیرا بیلمهییردیر. بیر تههر جهادا اینانیردی. ایستهییردی اینسانلاری هیدایت ائلهسین.
بیر گون اوستادلارینی بیریسینین قولوغونا گئدیب حوزهدن چیخماسی اوچون ایزین آلماق ایسته دیر. اوستادینا دئدی من شریعت، فقه، حقوق، حدیث و کلام کیمی درسلری بیتیرمیشم، اؤزومه بیر گؤرهو بیلیرم توپلوما گیریب تبلیغ ساحهسینده چالیشماغا باشلایام. بوندان بئله هر بیر دیقه گئج قالماغیمی اؤزومه بؤیوک و باغیشلانماز سوچ بیلیرم.
اوستادی گولومسهیهرک "چوخ گؤزهل سونوجا چاتیبسان" دئییب آرتیردی آنجاق سانیرام هله سنه تئزدی. سن بیر ایللیک ده بوردا قالیب "علم السیاست" درسلرین بیتیرمهلیسن. ائشیکده سنه هر نهدن چوخ سیاست یاریاجاق. یوخسا سونو بللی اولمایان سورونلارلا اوزلهشه بیلهجکسن. آنجاق بیزیم بو باشی هاوالی طلبهمیز اوستادیلا راضیلاشماییب دئدی اوستاد من نه سیاست نه؛ ائشیکده منه، تقوام، ادبیم، صداقتیم و صالح عملیم یئترلی اولار. میللت منده اولان فضیلتلری گؤروب کسینلیکله منه ساری گلهجکلر، بئلهلیکله من ده اؤز ایستهدییم آماجا چاتمیش اولاجایام.
اوستادی بوسؤزلری ائشیتدیکدن سونرا داها بوشونا برکیمهدن، حوزهدن چیخا بیلمهسی ایزنینی وئریب طلبهسینه اوغورلار دیلهدی. سئوینجلرله دولو اولان طلبه زامانی ألدن وئرمهسین دئیه خیریم خیردا وساییللارین هیزلیجاسینا توپلاییب حوزهدن ائشیگه چیخدی. بئلهلیکله آتا بابا کندلرینه دوغرو یولا دوشدو. ایستهییردی اؤنجه اؤز کندلریندن باشلاسین. کندلرینه چاتدیقدا کندین مچیدینه ساری گئدیب گؤردو نئچه ایل اؤنجهکی کیمی کندلیلرینین بیریسی کی اؤزونو موللالیق درسی اوخومادان موللا آدلاندیرمیشدیر منبره چیخیب و اوجا سس ایله دانیشیق آپارماقدا دیر. مچیدین قاپیسیندان ایچهری گیریب، قاپینین آغزیندا بیر قولاقدا أیلهشیب منبرده اولان موللانین سؤزلرینه قولاق آسیب، اونلاری اینجهلهمهیه باشلادی. نهقدهر چوخ قولاق آسیردی بیر اوقدهر دؤزومسوزلهنیردی. منبر اوستونده اولان آدامین دئدیکلرینی نئچه ایل حوزه ده اوخودوقلارینا تام آیغیری اولدوغونو بیلیردی. ایلک گون دؤزومو پوزولوب اوجا سس ایله منبرده دئییلن سؤزلره اعتیراضینی بیلدیردی. آنجاق منبرده اولان آدام دئدی سن شیادین بیری سن، میللتی آللاه یولوندان اوزاق سالماق آماجین وار، سن شئیطان آدامی سان؛ کهنه کنده تازا دب قویا بیلمزسن. میللت منی نئچه ایلدی تانییرلار و منیم نه دئدیکلریمی یاخشی آنلاییرلار. بو اوزدن اوردا اولان جماعت گنج یاشلی طلبهنی تانیمادیقلاری اوچون اؤز موللالارینین دالیسینی بوشالتماییب اونون اوستوندن گلدیلر. بو آرادا منبرده اولان (اؤزونو موللا تانیملایان) بیر اؤنهری وئردی: أیهر سن بیلنجلی و ساوادلی بیریسیسن و چیرکین آماجلارین یوخدور گل بیر اویون دا اؤز بیلگینلیینی و دوغرو اوزونو بیزه گؤستر. من ده اؤزومو یوخلویارام؛ میللت هانکیمیزی حاقلاسالار او بیریسی بو کنددن گئتمهلی اولاجاق. هرحالدا گنج طلبه فیکیرلشمهدن قبول ائلهدی.
بئله قرارا گلدی لر هر کس اؤز ساوادی و بیلگیسینه دایاناراق بیر "ایلان" یازیب میللتدن اونون دوغرو یا یانلیش اولدوغونو سوروشالار. بو اوزدن طلبه ایلان سؤزونو نئچه دیلده یازیب ایضاحلار وئرمیشدیر آنجاق قارشی طرفینده اولان آدام سادجه بیر ایلان شکیلی چکمیشدیر. کندین آغ ساققاللارینین بیریسی ایکیسینین ده حاضیرلادیقلارین میللتین گؤزلرینین اؤنونه ساری توتوب هانسینین دوغرو اولدوغونون وورغولاماسینی میللتدن ایستهدی. مچیدین ایچهریسینده اولان اینسانلار هامیلیقجا اؤز موللالارینین چیزدیگی ایلانی دوغرولاییب گنج طلبهنی بو جسارتی و سایغیسیزلیغی اوچون اؤلمه-دیریل قدهر دؤیوب کنددن ائشیگه اؤتوردولر.
گنج طلبه سویو سوزولموش، پار-پالتاری جیریق اینجارسیزجاسینا علمیه حوزهیه دؤنوب اوستادینین قوللوغونا چاتار. اولونموشلاری اوستادینا دئییب اوستادیلا مصلحتلهشر؛ اوستادی " بو دفعه سیاست بیلگیسینین نهقدهر اؤنملی اولدوغونو بیلرسن" دئیهر. بئلهجه گنج طلبه سیاست بیلگیلرینین اؤیرنمهیه باشلایار. آیلار ایللر اؤتوب، گئج طلبه تام سامان آلتیندا سو یئریدن بیریسینه چئوریلر. داها دانیشیقلاری نئچه قاتلی، پاکاتلی اولان بیریسینه چئوریلمیشدیر. بئلهجه داورانیشلاری اوزره اونون تانینا بیلمهسی هامیا چتین گلیردی. بو اوزدن بو دفعه اوستادی دئیهر سنین ایندی گئتمک واختین دیر. داها کامیل و بیلینجلی بیریسینه چئوریلیبسن، سن داها باشینی ساخلیا بیلرسن. بو اوزدن بو دؤنه یئنه گنج طلبه باشقا دوشونجه ایله، کئچن دؤنه وورولاراق قووولدوغو کنده ساری یوللانار. بو دفعه سسسیزجه مچیده گیریب بیر قولاقدا دالدالانار. اؤزونو منبره چیخان موللایا تانیتدیریب، نئجه یانیلدیغیندان سؤز آچیب منبره چیخان موللانین نهدرجه ده بؤیوک بیریسی اولدوغونو دؤنه-دؤنه تیکرارلایار. هر هانسی یوللا اولموش اولسایدی اؤز یئرینی او مچیتده برکیتمهیه باشلایار. گونلرجه، آیلارجا باشین آشاغایا سالیب اؤزونو منبره چیخان آدامین وورغونو کیمی گؤسترَر. منبره چیخانا بهبه چهچه دئمکدن فراغتی اولماز. مچیدین باشماق جوتلهمهسیندن توتدو چای پایلاماسی کیمی ایشلرینه کؤنوللو اولاراق قاتیلار. داها دئمک اولار هم کندین میللتی، هم ده منبره چیخان موللانین باخشیلارین اؤزونه گؤره دهییشدیرمیشدیر.
بیر گون منبره چیخان موللادان ایزین آلاراق گؤردویو بیر یوخوسونو بوتون مچید جماعتینه آچیقلاماق ایستهیَر. بو اوزدن ایزین آلیب، آیاغا قالخار، اصلینده هئچ گؤرمهدیی یوخونو، بوتون تم-تراغیلا، یاغلی دیلینین گوجویله میللته سؤیلهمهیه باشلار.
دئیهر دونن گئجه رحمتلیک آتامین یوخوسونو بیر حالدا گؤردوم کی جنتین ریضوان باغیندا بوتون ناز-نعمتلرین ایچینده ایدی. بو گؤرونتونو گؤرمک منی چوخ سئویندیردی. رحمتلیک آتامدان نئجه اولدو جننتده بئلنچی بیر یئرده یئرلشمهسینی سوروشدوم، او ایسه اوردا اولماغینین تکجه ندهنینی بیزیم بو حاج آغانین بیر توکونون کؤلگهسینده اورا آپاریلدیغینی آچیقلادی. او دئدی کی ایندی بیزیم کندیمیزده منبرلریمیزه چیخان چوخ متدین حاج آغانین هر بیر توکو بیر مؤمن-نین ایزین بلگهسی دیر جننته گیره بیلسینلر.
بو سؤزلری ائشیدن میللت داها دایانمادان منبره چیخان موللانین دؤرهلهییب هرهسی بیر چیمدیک توکوندن قوپارتماغا باشلادیلار، او دونیادا أمان نامهلری اولسون دئیه!. بیر نئچه دهیقه ده أسکی موللادا نه پالتار قالدی نه ده بیرجهدنه توک.دَریدَن چیخاردیلمیش حاج آغا اؤلوم آیاغیندایکن گنج طلبه گولومسهیهرک، مولانین قولاغینا دئدی "هه، ایندی بیلدیم علم السیاست یانی نمنه"
آنجاق بونو ائشیدن، اؤلوم آیاغیندا اولان موللا، داها دانیشماغا بیله اینجاری قالمامیشدیر. حسرت دولوسو کدرله بیر روحانی سیمگهسینده چوخ عزیز ساییلاراق دونیاسینی دهییشدی. کند اهلی ایسه گنج طلبهنی اؤزلرینه موللا سئچدیلر.
{سون}
(بو حئکایه ائل ایچینده دئییلن بیر مثل دن آلینمیشدیر)
-
- ۹۳/۱۱/۲۶
prs_Arab prs_Arab kas_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab snd_Arab azb_Arab unk unk